PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis:
Návrh vyhlášky Štatistického úradu Slovenskej republiky z ... 2026 o nadobúdaní osobitného kvalifikačného predpokladu na vykonávanie úloh oficiálnej štatistiky iným členom národného štatistického systému (ďalej len „vyhláška“).

2. Základné ciele právnej úpravy:
Cieľom vyhlášky je úprava podrobností o obsahu vzdelávania a priebehu skúšky potrebnej na nadobudnutie osobitného kvalifikačného predpokladu vedúceho zamestnanca iného člena národného štatistického systému, ktorý je podmienkou vykonávania jeho kompetencií podľa § 13 ods. 1 písm. k) prvého bodu vládneho návrhu zákona o oficiálnej štatistike a o zmene a doplnení niektorých zákonov (zákon o oficiálnej štatistike) (tlač 1473). Iným členom národného štatistického systému je štátny orgán ustanovený v § 3 ods. 2 písm. b) vládneho návrhu zákona o oficiálnej štatistike. Nenadobudnutie osobitného kvalifikačného predpokladu bude mať ten následok, že iný člen národného štatistického systému bude povinný zabezpečiť výkon týchto kompetencií iným vhodným kandidátom.

Vyhláška 
· obsahovo vymedzuje osobitný kvalifikačný predpoklad a spôsob jeho nadobudnutia vrátane uplatniteľných výnimiek spočívajúcich v možnosti neabsolvovať odbornú prípravu a skúšku, ak (štátny) zamestnanec splní aspoň jednu z taxatívne vymedzených podmienok.
· ustanovuje obsah a rozsah odbornej prípravy,
· určuje formu a priebeh skúšky,
· určuje zloženie komisie, navrhovanie a menovanie členov komisie a riešenie zaujatosti.

3. Zhodnotenie súčasného stavu:
Nástroj spočívajúci v zavedení podmienky nadobudnutia osobitného kvalifikačného predpokladu reflektuje požiadavku záväzného Kódexu postupov pre európsku štatistiku – implementácie štatistickej zásady odbornej nezávislosti, ukazovateľa 1.2: „Vedúci národných štatistických úradov, Eurostatu a, kde je to vhodné, aj iných vnútroštátnych štatistických orgánov majú dostatočne vysoké postavenie, aby mali prístup k vysokým predstaviteľom politických orgánov a orgánov verejnej správy. Títo vedúci majú najvyššiu odbornú spôsobilosť.“. Zavedenie osobitného kvalifikačného predpokladu má za cieľ z dlhodobého hľadiska udržať odbornú spôsobilosť príslušných vedúcich zamestnancov iných členov národného štatistického systému.

Návrh vyhlášky sa pripravuje ako vykonávací predpis k novému zákonu o oficiálnej štatistike, ktorý po prijatí s účinnosťou od 1. januára 2027 nahradí súčasný zákon č. 540/2001 Z. z. o štátnej štatistike v znení neskorších predpisov. Vládny návrh zákona o oficiálnej štatistike je aktuálne v II. čítaní v Národnej rade Slovenskej republiky (tlač 1473).
4. Spôsob zapojenia verejnosti do prípravy právneho predpisu:
[bookmark: _GoBack]Verejnosť sa môže zapojiť do prípravy návrhu vyhlášky formou zasielania podnetov alebo návrhov v intenciách vecného zamerania podľa bodu 2 od 11. novembra 2026 do 16. novembra 2026.

Kontaktné údaje:
Štatistický úrad Slovenskej republiky
sekcia všeobecnej metodiky, registrov a koordinácie národného štatistického systému
odbor koordinácie štatistických zisťovaní a NŠS
P.O. Box 67 
840 00 Bratislava 4
e-mail: martina.mikleticova@statistics.sk

5. Predpokladaný termín začatia pripomienkového konania: november 2026.

